KOMISIJOS REGLAMENTAS (EB) Nr. 357/2008
2008 m. balandžio 22 d.
iš dalies keičiantis Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 23a straipsnio g punktą,
kadangi:
(1)
Reglamentu (EB) Nr. 999/2001 nustatytos gyvūnų tam tikrų užkrečiamųjų spongiforminių encefalopatijų (USE) prevencijos, kontrolės ir likvidavimo taisyklės. Jis taikomas gyvūnų auginimui, gyvų gyvūnų teikimui į rinką, gyvūninės kilmės produktų gamybai ir teikimui į rinką bei tam tikrais specifiniais atvejais - jų eksportui.
(2)
Reglamento (EB) Nr. 999/2001 V priede nustatytos specifinės pavojingos medžiagos pašalinimo ir sunaikinimo taisyklės.
(3)
Dėl pavojų mažinančių priemonių įgyvendinimo, ypač dėl visiško pašarų uždraudimo, specifinių pavojingų medžiagų pašalinimo ir likvidavimo, remiantis įvairiais veiksniais sprendžiama apie palankias galvijų spongiforminių encefalopatijų (GSE) epidemijos tendencijas ir aiškų padėties pagerėjimą pastaraisiais metais.
(4)
Vienas iš Komisijos plano dėl USE, priimto 2005 m. liepos 15 d. (2), strateginių tikslų - užtikrinti ir išlaikyti esamą vartotojų apsaugos lygį ir toliau užtikrinant saugų specifinės pavojingos medžiagos sunaikinimą, bet pakeisti sąrašą arba gyvūnų, kuriuose aptinkamos pašalinti skirtos specifinės pavojingos medžiagos, amžiaus kategorijas, remiantis naujomis ir toliau besivystančiomis mokslinėmis nuomonėmis.
(5)
2007 m. balandžio 19 d. nuomonėje Europos maisto saugos tarnyba padarė išvadą, kad remiantis dabartinėmis mokslo žiniomis aptinkamą galvijų centrinės nervų sistemos užkrečiamumą galima nustatyti tik praėjus trims ketvirčiams inkubacinio laikotarpio ir kad galima numanyti, jog 33 mėnesių amžiaus galvijuose užkrečiamumo dar nebūtų arba jo beveik nebūtų įmanoma nustatyti.
(6)
Sprendžiant iš Bendrijoje pateiktų duomenų apie nustatytus GSE atvejus, vidutinis galvijų amžius 2001-2006 m. padidėjo nuo 86 iki 121 mėnesio. Per tą patį laikotarpį Bendrijoje pranešta tik apie septynis atvejus, kai GSE buvo nustatyta jaunesniems nei 35 mėnesių amžiaus galvijams: iš viso nustatyta 7 413 GSE atvejų, o ištirta daugiau kaip 60 mln. galvijų.
(7)
Todėl moksliškai pagrįsta peržiūrėti amžiaus ribą siekiant pašalinti tam tikras galvijuose, ypač jų nugarkaulyje, aptinkamas specifines pavojingas medžiagas. Atsižvelgiant į per inkubacinį laikotarpį išsivysčiusį centrinės nervų sistemos užkrečiamumą, patvirtintų GSE atvejų amžių ir į po 2001 m. sausio 1 d. gimusių nuo GSE neapsaugotų galvijų sumažėjimą, amžiaus riba pašalinti nugarkaulį, įskaitant galvijų nugarinio kamieno nervus kaip specifinę pavojingą medžiagą, gali būti padidinta nuo 24 iki 30 mėnesių. Atitinkamai reikėtų iš dalies pakeisti Reglamento (EB) Nr. 999/2001 V priede pateiktą specifinės pavojingos medžiagos apibrėžtį.
(8)
Todėl Reglamentą (EB) Nr. 999/2001 reikėtų atitinkamai iš dalies pakeisti.
(9)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 V priedo 1 punkto a papunkčio ii įtrauka pakeičiama taip:
„ii)
nugarkaulis, išskyrus uodegos slankstelius, cervikalinių, torakalinių ir lumbalinių slankstelių dygliuotąsias bei skersines ataugas ir vidurinę kryžkaulio keterą bei sparnus, bet įskaitant vyresnių nei 30 mėnesių amžiaus gyvūnų nugaros nervų šaknelių mazgus; taip pat“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Parengta Briuselyje, 2008 m. balandžio 22 d.